Guvernul de la Chișinău îndreaptă R. Moldova pe calea Ucrainei. Declarația aparține ministrului rus de Externe, Serghei Lavrov, și a fost făcută la Formului Diplomatic din Antalya, relatează agenția rusă de presă TASS, potrivit Libertatea.
"Reluarea formatului de negociere 5+2 privind reglementarea transnistreană ne va permite să continuăm căutarea unor soluții reciproc acceptabile, menținând în același timp integritatea teritorială a Moldovei, dar conducerea română de la Chișinău încearcă să distrugă pentru totdeauna acest instrument", a declarat ministrul rus de externe, în Antalya.
Acesta a subliniat că a făcut apel la regimul de la Chișinău, "condus de cetățeni români, care nu ascund faptul că vor să anexeze Republica Moldova la România, ca acest regim să înceteze să blocheze procesul de negociere".
"Regimul care s-a instalat la Chișinău pur și simplu calcă pe urmele regimului de la Kiev, desființând tot ce este rusesc, discriminând limba rusă în toate sferele, și, împreună cu ucrainenii, creează o presiune economică și mai serioasă asupra Transnistriei", a mai adăugat oficialul.
Declarațiile lui Lavrov vin în contextul în care conducerea regiunii transnistrene, reunită miercuri, 28 februarie, în Congresul extraordinar "al deputaţilor de la toate nivelurile", a adoptat o rezoluţie în care susţine teza suveranităţii regiunii și cere "protecţia" Rusiei în fața "presiunii crescânde din partea Chișinăului".